google/wiki40b huggingface dataset:
אוטו השלישי, קיסר האימפריה הרומית הקדושה

ביוגרפיה

אוטו נולד ב-יוני 980 לאוטו השני, קיסר האימפריה הרומית הקדושה ולתאופנו, נסיכה ביזנטית, בתו של קונסטנטין סקלרוס ורעייתו סופיה פוקאינה.
אביו, אוטו השני, מת בארמונו ברומא ב-7 בדצמבר 983, כתוצאה ממחלת המלריה. אוטו הוכתר כמלך הרומאים. בתחילה ניסה בן דודו היינריך מבוואריה לתפוס את השלטון, אולם משנוכח לדעת שאין לו תמיכה מהאצילים הסיר את תביעתו. מכיוון שאוטו היה ילד שלטו בשמו אמו וסבתו אדליידה מאיטליה.
בשנת 996 פנה אוטו לאיטליה, ושם הוכתר לקיסר האימפריה הרומית הקדושה ולמלך איטליה. במהלך מסעו הכתיר אוטו לאפיפיור את גרגוריוס החמישי, והביס את האנטי-אפיפיור יוחנן השישה עשר. לאחר מותו של גריגוריוס הכתיר אוטו את סילבסטר השני לאפיפיור, ובכך חיזק את כוחו ברחבי האימפריה.
כל תקופת שלטונו של אוטו נאלץ להיאבק בסלבים שמרדו מיד לאחר מות אביו, וניסה להחזיר את שלטונו בשטחים ממזרח לאלבה. אוטו קשר קשרים טובים עם פולין, הונגריה ובוהמיה, ואף תמך בהכתרת אישטוון, מנהיג ההונגרים למלך הונגריה.
בשנת 1001 מרדה באוטו האצולה ברומא, ובמהלך מסעו נגדם מת אוטו במפתיע ב-23 בינואר 1002 מקדחת, ובן דודו היינריך השני, קיסר האימפריה הרומית הקדושה עלה לכס הקיסרות לאחר מאבק ירושה קצר, וארדואינו, מלך איטליה מונה למלך איטליה.
לאורה טסורו

חייה

טסורו נולדה באנטוורפן בבלגיה לאם בלגית ולאב ממוצא איטלקי. בילדותה פתחה בקריירת המשחק במספר תוכניות פלמיות. היא השתתפה בעונה השלישית של "דה וויס פלנדריה" (The Voice van Vlaanderen) שצולמה בשנת 2014, והגיעה לגמר.
לאחר הגמר הוציאה את סינגל הבכורה "Outta Here", שהגיע למקום ה-23 במצעד השירים הפלמיים.
ב-2016 נקבע שטסורו תייצג את בלגיה בסטוקהולם, בירת שוודיה בתחרות האירוויזיון באותה שנה, שם הגיעה למקום העשירי מתוך 42 שירים. לאחר שזכתה בגמר לאומי, בו השתתפה מתוך חמישה מתמודדים.
מודל (מדע)

במדע, מודל הוא ייצוג תאורטי של מערכת מורכבת, שמטרתו לחקות את המערכת בהיבטים מהותיים. המודל אינו מתאר כל תופעה במערכת, אלא מתייחס להיבטים מוגדרים ומצומצמים שלה. המודל מבוסס על קירוב של המציאות בדרך של הפשטה, איחוד ישויות והתעלמות מגורמים שהשפעתם אינה מהותית. יעילות המודל נבחנת באותם קריטריונים שבהם נבחנת תאוריה מדעית: יכולתו להסביר תופעות שנצפו בעבר, ויכולת הניבוי שלו לגבי תופעות בעתיד. 
השימוש במודלים הוא אחד מאבני הפינה של השיטה המדעית. מודל בדוק ומבוסס המציע הסבר אחיד ובר-הפרכה למספר תופעות נקרא תאוריה.

מודל מתמטי

למודל אפשר לתת תיאור מתמטי, שבו הוא מאופיין על ידי הערכים של משתנים המצייתים למשוואות מתאימות. תיאור זה נקרא מודל מתמטי. מן המודל המתמטי אפשר לחשב תכונות של המודל, ודרכן להעריך כיצד מתנהגת המערכת כולה. אם המודל פשוט, אפשר לבצע את החישובים באופן ישיר. במקרים מסובכים יותר, כמו למשל במודלים של מזג האויר, אפשר להסתפק בסימולציה ממוחשבת.
המודל המתמטי מאפשר להעריך את התנהגותה של המערכת כתוצאה משינוי של ערכי הפרמטרים, ועל ידי כך לבחון תאוריות שונות על מהות התופעה שאותה מתאר המודל.

דוגמאות

המודל ההידרודינמי הבסיסי מניח שנוזל הוא חומר הומוגני הנתון ללחצים עצמיים, ומתעלם מן העובדה הידועה שכל נוזל מורכב מאטומים הקשורים זה בזה בקשרים כימיים. המודל מאבד מידע רב, ודווקא משום כך הוא מאפשר לחשב את התנהגות הנוזל בתנאים כלליים למדי. תחת תנאים קיצוניים מאבד המודל את אחיזתו במציאות, ואז יש להחליפו במודל מתאים אחר.
המודל העתיק של החומר התייחס אל האטומים כאל כדורוני חומר זערוריים שאינם משתנים. ניסויים שנערכו בסוף המאה ה-19 חייבו להחליף את המודל הזה במודל עוגת הצימוקים של ג'יי. ג'יי. תומסון, שהוחלף עד מהרה במודל הפלנטרי, ואחר-כך במודל האטום של בוהר.
במודל ההליוצנטרי של ניקולאוס קופרניקוס - מסלולי כוכבי הלכת עגולים; המודל הזה מאפשר לעקוב אחרי תנועות גרמי השמיים ברמת דיוק מסוימת. כדי להשיג דיוק גדול יותר, יש להניח שהמסלולים אליפטיים, אלא שגם הנחה זו, המקובלת היום, אינה מדויקת: היא מתעלמת במכוון מהשפעתם של אסטרואידים וגרמי שמיים קטנים אחרים, שהשפעתם על המסלולים זניחה, ומן המבנה הפנימי של כוכבי הלכת.
שמואל עמאר

ביוגרפיה

רבי שמואל נולד בעיר מקנס שבמרוקו, היה ידוע בחוכמתו ובהתמדתו בלימודו ועסק במסחר. בשנת ה'תרל"א, 1871 נפטר אחיו רבי אברהם עמאר אשר היה רבה הראשי של העיר מקנס, חכמי העיר פנו לרבי שמואל עמאר בבקשה לקבל עליו את רבנות העיר, בתחילה סירב, אך לאחר בקשות חוזרות והסכם כי לא יקבל מהקהילה שכר על משרתו הסכים לקבל עליו את המשרה, בה כיהן עד פטירתו בי"ח באלול ה'תרמ"ט (1889).

משפחתו

רבי שמואל נישא בראשונה לאסתר בת אליעזר טובי אך היא נפטרה בשנת ה'תרי"ג, 1853, זמן קצר לאחר נישואיהם. אחר כך נשא את רבקה בת רבי מרדכי טולדאנו ונולדו לו בנו שלום ובתו מזל טוב, בשנת ה'תרל"א (1871) נפטרה גם רבקה, ורבי שמואל נשא את לונה טולדאנו ונולדה להם בתו זוהרה. לאחר זמן נשא רבי שמואל גם את פריחה בת רבי לוי טולדאנו ונולד להם בנו רבי רחמים שלמה.

מנהיגותו

רבי שמואל שימש במשרת ראש אב בית הדין בעירו, ובבית דינו ישבו: רבי שלום משאש (סבו של רבי שלום משאש), רבי יעקב בירדוגו, רבי רפאל בירדוגו, ורבי רפאל אבן צור. רבי שמואל היה ידוע בגאונות הרבה ובכוחו הגדול בפסק ובהלכה. בשבתו בדין עסק רבי שמואל גם בבעיות האישיות אשר העסיקו את אנשי עירו והיה ידוע בליבו החם ורגישותו למצוקותיהם, הוא השתמש בכספו האישי לרווחת אנשי עירו ובעיקר לטובת העניים והנזקקים. התכתב גם עם בית הדין בעיר "רבאט", עם הרב יוסף בירדוגו, והרב אברהם צבע.
במקנס ישנו בית כנסת קטן על שם רבי שמואל, הנקרא בפי תושבי העיר היהודיים "אסליווא אזג'ירא".

זיקתו לארץ ישראל

חלומו של רבי שמואל היה לעלות לארץ ישראל ולהתיישב בה, אך הוא לא זכה להגשים את חלומו. בימי חייו פעל רבות למען החזקת היישוב היהודי בארץ ישראל ולטובת השד"רים אשר הגיע לעירו ושהו בה, הן בכסף והן במתן עצות אשר יועילו להם בשליחותם.

יצירתו

רבי שמואל כתב ספרים רבים והיה משורר אשר פיוטיו נתפרסמו והיו לשירי עם בקרב בני עירו, אחד מפיוטו הידועים הוא פיוט הודיה בשם "ארוממך אלי ואודה את שמך", על גזרה אשר נגזרה על בני עירו והתבטלה ביום פורים. וכן שירו המופיע כהקדמה לספר "משפטים ישרים" של רבי רפאל בירדוגו ובו הוא חתום בשם "רבי רפאל ן' צור" אך שמו רמוז בסוף ההקדמה "אני שמואל עמאר".
אשר גליברמן

ביוגרפיה

גליברמן נולד בפינסק שברוסיה הלבנה למשפחה ציונית, בנם של תמר לבית פידלמן וחיים גלייברמן, בעל בית חרושת גדול לחומרי בניין. בשנת 1913 נשלח לארץ ישראל עם שני אחיו, אריה ואהרון, ולמד בגימנסיה הרצליה בתל אביב. בתל אביב התגורר בפנימיה מיוחדת לילדי הגימנסיה שנוהלה על ידי הוריה של פולה רכטר, אשתו של האדריכל זאב רכטר.
בשנת 1915, בעת מלחמת העולם הראשונה, גורשו האחים מארץ ישראל עקב היותם נתינים רוסים, ושבו לבית הוריהם.
לאחר המלחמה, ב-1919, נרצח בפינסק האח אהרון יחד עם 34 יהודים אחרים על ידי חיילי הצבא הפולני. על שמם הוקם בעמק יזרעאל בהמשך קיבוץ גבת. בעקבות האירועים, עלתה המשפחה כולה בשנת 1920 והתיישבה בתל אביב, והאחים הנותרים חזרו ללמוד בגימנסיה הרצליה. באותה תקופה הקים אביו ב"בית גבריאלביץ" (דרך יפו 13) את בית המסחר הראשון בתל אביב לחומרי בניין. ב-1921 נבנה בית המשפחה ברחוב גרוזנברג 3 על ידי חברת "קדם", אדריכל אלכסנדר לוי.
את לימודי האדריכלות וההנדסה (אדריכל-מהנדס) השלים בשנת 1928 במילאנו אחרי שלמד מספר שנים בפוליטכניקום המלכותי של טורינו. עם גמר לימודיו תכנן גשר בצפון אגם לוקרנו (הגשר הופצץ במלחמת העולם השנייה). 
בשנת 1929 שב גליברמן ארצה והצטרף כשכיר לחברת "נובל" הבריטית, שם השתתף בתכנון כביש מסמיה - מג'דל (היום אשקלון-,פלוג'ה גשר עאליה -בית ג'יברין. ב-1931 הצטרף למשרדו של האדריכל יצחק רפופורט. למשרד הצטרף גם האדריכל צבי פרנקל והשלושה הקימו שותפות לאחר מספר שנים. העבודה הראשונה של המשרד היא בית גליקמן ברחוב נחלת בנימין 144–146, פינת סלמה. הפרויקט הבא היה ביתו של אנטואן בוסט (הבניין נהרס ובמקומו עומד "הרובע ביפו"). פרויקט גדול ומשמעותי באותה תקופה היה בית החולים דאג'אני (לימים בית החולים צהלון) ביפו. ב-1934 רכש גליברמן מגרש עם שותפים בכיכר מסריק 6–8 שם תכנן ובנה בניין מגורים ובו גם קבע את מקום מגוריו ואף התחתן בו (לאחרונה חודש הבניין על ידי האדריכלית ניצה סמוק). עד אותה עת, התגורר גליברמן ברחוב קרל נטר 3, שם השתכן כדייר משנה בדירת הוריו של לובה אליאב. בעקבות זאת, נוצר קשר אמיץ בין גליברמן ללובה אליאב שנמשך עד לפטירתו של זה הראשון. 
ב-1939 התגייס רפופורט לצבא הבריטי. גליברמן ופרנקל עובדים בבוקר אצל כוחות צבא למיניהם. את הכסף שמרוויחים מביאים לקופה המשותפת של המשרד אותו פתחו בשעות אחר הצהרים. בין השנים 1942–1943 גליברמן עבד אצל הצבא האמריקאי בחיל ההנדסה ותיכנן עבורם את המבנים של "תל ליטוינסקי" לימים מחנה תל השומר). במקביל מתכנן במסגרת השותפות את חמי טבריה עבור "אפריקה פלשתינה" (לימים חברת אפריקה ישראל). החל משנת 1945 המשרד נקרא "רפופורט גליברמן פרנקל מהנדסים אדריכלים יועצים". 
גליברמן נפטר בשנת 1964 בדרכו לבקר את בתו ששירתה בשעתו באחד ממחנות צה"ל. בתום ה-30 למותו, פרסם לובה אליאב הספד לזכרו בעיתון הארץ בו ציין כי ראה את גליברמן פעמים רבות מתווכח עם הבנאים: "תמיד ידעת כי עליו אפשר לסמוך, כי בשבילו עבודת הבניין על פרטיה היא קודש והוא הכהן. כך עשה האיש את דרכו בחיים ובעבודה, דרך קשה ומפרכת הרצופה קילומטרים רבים של יסודות, מדרגות, עמודים, קירות וגגות".

רשימה חלקית של עבודותיו

( * - בניינים לשימור)
פיסטוק

תיאור

לעץ עלים נשירים דמויי נוצה המסודרים באופן שווה לאורך הפטוטרת ואורכם בין 10 ל-20 ס"מ. עץ הפיסטוק הוא עץ נשיר ודו-ביתי (לכל פרט ייחודיות זוויגית). לעץ פרחים בעלי עלי כותרת והם נוצרים ממַכְבֵּד. הפרי הוא בלוט בעל זרע מוארך העטוף בקליפה קשה ובתוכה ליבה ירוקה לא רכה העטופה בקרום סגול אדום חום. הליבה היא החלק האכיל והיא בעלת טעם ייחודי.
לאחר שהפרי נקטף, קליפתו מתייבשת, מחליפה את צבעה מירוק לצהוב (בזנים מסוימים לגוון צהוב-אדמדם) ונפתחת מעצמה באופן חלקי (ראו בתמונה). 
בישראל, כמו בהרבה ממדינות העולם, נהוג לאכול את הפיסטוק לאחר שהוא הומלח ונקלה. את הפיסטוק ניתן למצוא בלא מעט מאכלים מתוקים שמוצאם ממדינות ערב כגון בקלווה, רחת לוקום וכנאפה. בישראל מכונה הפרי "פיסטוק חלבי", על שם מוצאו מחלב שבסוריה.

שימושים רפואיים לפי מקורות קדומים ובימינו

פדניוס דיוסקורידס, רופא, פרמקולוג ובוטניקאי יווני מהמאה הראשונה, תיאר את האלה וציין כי גדלה בפטרה, יהודה, סוריה וקפריסין. לדבריו הפיקו ממנה את השרף המשמש לחיזוק הקיבה, לטיפול בעיניים ובאוזניים וכחומר משלשל. בימי הביניים שימשו הפירות כתרופה נגד שלשול, כסם המועיל לקיבה וכמרכיב בתרופה לחיזוק התאווה המינית. שמן הזרעים הוזכר בתור מרכיב במרקחת לחיזוק הלב, לעיכוב הזקנה, לחיזוק החושים ולחיזוק כוח הגברא. השרף שימש תרופה לחיזוק האיבר הזכרי ולכיווץ פי העטרה. ברפואה העממית בימינו משמשים הזרעים לניקוי הפנים.
יבלה

היסטוריה

יבלה קיימת כעיר מאז אמצע המאה ה-15. היא שימשה כנמל-מוצא צפוני עבור אזור המכרות של ברגסלאגן, ומסחר הדיג שלה נהנה לאורך תקופה ממונופול מלכותי שהשתרע לאורך חלק ניכר מקו החוף הארוך של נורלנד. כערים אחרות לאורך החוף הנורלנדי, סבלה העיר בחלקה הראשון של המאה ה-18 מנחת זרועם של הפולשים הרוסים שזרעו בה הרס. שריפות פקדו את העיר גם בהמשך, עד לסוף-אמצע המאה ה-19, אז הונחה התוכנית לעיר המודרנית, של ימינו, שעשויה שדרות רחבות, מדרחובות ושפע ירק.

כלכלה

יבלה היא מקום מושבו של מינהל מחוז יבלבורג, שהיא בירתו; של בית חולים מחוזי גדול ושל אוניברסיטה המונה כ-14,500 תלמידים (נכון ל-2009).
בעיר תעשייה טכנולוגית מתקדמת. חברות כלכליות גדולות שפועלות בה מונות את קוֹרְשְׁנֵס (נייר ועץ) ואריקסון (מערכות רדיו). שני מותגי מזון עולמיים שמגיעים מיבלה ומזוהים איתה מאד הם יֵבוֹלְיָה - יצרנית הקפה הגדולה בסקנדינביה, מתאגיד קראפט; ומכוניות-הגומי הפופולריות של חברת אֹהְלְגְרֵנְס. המגזר הציבורי חזק למדי ביבלה, והעירייה (Gävle Kommun) היא המעסיק הגדול ביותר.
הרכבת המהירה "X2000" מגיעה מסטוקהולם ליבלה בתוך 80 דקות, כמו כן לעיר יש נמל, שמוגן מקפיאה ומיקומו בין שני הנמלים הגדולים של החוף המזרחי של שוודיה, סטוקהולם וסונדסוואל, נחשב אסטרטגי.

תרבות

מוזיאון הרכבת השוודי, שמשכנו בעיר, מציג היסטוריית תחבורת רכבות של 150 שנה, ומתהדר בתצוגת קטרים מהמרשימות בעולם. בספרייה העירונית של יבלה מבקרים חצי מיליון איש בשנה. התזמורת הסימפונית העירונית נוסדה ב-1912, ובין השנים 1984 ו-1990 ניצח עליה הישראלי דורון סלומון.
פארק פוּרוּוִיק - שהוא גן חיות ופארק שעשועים גדול הממוקם מעט מזרחית לעיר, הוא מהאטרקציות הבולטות שלה. בפארק ניצב דגם של אורנוס, כחלק ממודל מערכת השמש בשוודיה.
קבוצת הכדורגל, יפלה אי-אף, משחקת בליגת העל השוודית.

אקלים

האקלים ביבלה מתון. הטמפרטורות הגבוהות ביותר נמדדות בחודש יולי, עם ממוצע של 15.4 מעלות צלזיוס, והנמוכות ביותר בפברואר, עם 5.4– מעלות.
גדודי עבדאללה עזאם

גדודי עבדאללה עזאם (בערבית: كتائب عبد الله عزام) הוא ארגון טרור הפעיל במזרח התיכון, בסוריה, מצרים ולבנון. ארגון זה מסונף לאל-קאעידה וקרוי על שמו של עבדאללה עזאם, מורו של אוסאמה בן לאדן, שהיה טרוריסט מוסלמי סוני.
מקורותיו של הארגון הם בערב הסעודית והוא מתבסס על מספר פעילי טרור סעודיים שהצליחו לברוח מערב הסעודית, להתמקם ברחבי המזרח התיכון ולהקים התארגנויות שפועלת ברחבי האזור. מנהיגי הארגון, רובם ככולם נמנים עם רשימת המבוקשים ביותר של ערב הסעודית, התמקמו במדינות שונות באזור, תוך גיוס פעילים מקרב האוכלוסייה הסונית המקומית והחלו בהכנות האופרטיביות לביצוע פיגועי טרור ברחבי המזרח התיכון.
הארגון כולל כמה התארגנויות ("פלוגות") הפרוסות במקומות שונים. כל התארגנות שכזו קרויה על שם פעיל אחר של ארגון אל-קאעדה. אחת ההתארגנויות שפועלת ממחנות הפליטים הפלסטינים בלבנון, שבהם מצויות התארגנויות מקומיות המזהות עצמן עם אל-קאעידה והג'יהאד הסלפי. יעדן לפעול נגד ישראל משטח לבנון. הפלוגות בלבנון נקראת על שם פעיל הטרור הלבנוני זיאד אל-ג'ראח, שהיה אחד מבין 19 מבצעי מתקפת הטרור נגד מגדלי התאומים ב-11 בספטמבר 2001 בארצות הברית). התארגנות אחרת פועלת בחצי האי ערב ונקראת על שם יוסף אלעיירי, שכינויו אל-סיף אל-בתאר (החרב החדה), הוא סעודי יליד שנת 1973, שהיה אחד מהאידאולוגים ומפקדי השטח הבכירים של ארגון אלקאעדה אלעיירי, נהרג בסעודיה בשנת 2003, לאחר שנלחם באפגניסטן, צ'צ'ניה ובפיליפינים.
אף על פי שגורמים שכינו עצמם גדודי עבדאללה עזאם קיבלו אחריות על פעולות טרור גם לפני שנת 2009, רק ב-2009, הוקמו גדודי עבדאללה עזאם תחת פיקודו של הפעיל הסעודי סאלח אל-קרעאווי. כמו כן, החל משנת 2009 ניתן להבחין בקשר ברור בין גדודי עבדאללה עזאם לצמרת ארגון אל-קאעידה. הארגון מקיים קשרים הדוקים עם ארגון הטרור האסלאמי אל קאעידה בחצי האי ערב שפועל בחצי האי ערב, ומושפע אידאולוגית ומבצעית מארגון אל-קאעידה של אוסאמה בן לאדן.
יחסי אורוגוואי–אקוודור

היסטוריה

שתי המדינות היו חלק מהאימפריה הספרדית עד תחילת המאה ה-19.
כיום, שתי המדינות הן חברות מלאות בארגונים: קבוצת ריו, האיחוד הלטיני, הארגון לשילוב אמריקה הלטינית (ALADI), התאחדות האקדמיות של השפה הספרדית, ארגון מדינות אמריקה, ארגון מדינות איברו-אמריקה, הקהילה של אמריקה הלטינית והמדינות הקריביות ואיחוד האומות הדרום אמריקניות.

מסחר

אקוודור הופכת שותפה מסחרית משמעותית עבור אורוגוואי.
תנועה פוליטית

תנועה פוליטית היא תנועה חברתית הפועלת בזירה הפוליטית. תנועה פוליטית עשויה להיות מאוגדת סביב מגזר, רעיון, או דת. לעומת מפלגה פוליטית, תנועה פוליטית לא פועלת לתפוס את השלטון ולא מחויבת בכללים ובחוקים המושתים על מפלגות, אך חבריה עשויים להתארגן כמפלגה, בהמשך לפעילותם בה. חלק מהתנועות הפוליטיות הופכות לבסוף למפלגות או מתמזגות לתוך מפלגות קיימות.
תנועות פוליטיות יכולות לפעול ברמה מקומית, אזורית, לאומית או בינלאומית. יש שמטרתן לשנות את מדיניות הממשלה בתחומים חברתיים מגזריים כגון שוויון זכויות לנשים, נכים, הומוסקסואלים וקבוצות מיעוט באוכלוסייה, יש המייצגות אידאולוגיות חברתיות כמו מדיניות סביבתית, סולידריות חברתית, אנטי קפיטליזם, סוציאליזם וקומוניזם, ואחרות פועלות להגשמת שאיפות דתיות, אנטי דתיות, לאומיות ולאומניות.
דרכי הפעולה של התנועות כוללות בדרך כלל הפצה רחבה ונמרצת של משנתם הפוליטית, ושל תפיסת העולם בה דוגלים חברי התנועה; הן יוזמות פעולות ציבוריות ובכלל זה פעולות מחאה והפגנות נגד המשטר או הממשלה, או בעדן, במטרה ליצור לחץ על מקבלי ההחלטות. 
כיוון שתנועות לא משתתפות בבחירות ולא נכללות בסקרים פוליטיים יש קושי בהערכה של מספר התומכים בהן.
שמעלקא פינטר

הרב שמואל שמעלקא פינטר (נולד בי"א באדר שנת תרע"ט - י"א בתמוז תשנ"ד) היה רב בריטי, מראשי היהדות החרדית בלונדון.

תולדותיו

נולד בווינה בסביבות שנת תר"פ. אביו רבי חיים היה רבה של בוקווסק שבגליציה ובזמן מלחמת העולם הראשונה נמלט לווינה כמו רבים מיהודי גליציה. למד בישיבת צעהלים אצל הרב לוי יצחק גרינוולד. בהיותו בווינה גם קיבל בלימוד מרבי יוסף רוזין "הרוגושטובער" ששהה שם לצורך רפואת העיניים, והיה מקריא לו מספרי לימוד. בזמן מלחמת העולם השנייה הצליח להגר ללונדון שם נישא לבתו של רבי ישראל אריה מרגליות, האדמו"ר מפרמישלאן לונדון. פתח בית מדרש בשם "ישועת חיים". רבני לונדון (בהם רבי שלום מוסקוביץ' האדמו"ר משאץ ורבי יחזקאל אברמסקי) עודדו אותו לקבל הנהגת מוסד "יסודי התורה" (נוסד על ידי הרב ישכר פרדס אב"ד דנקוב) שעשרות שנים היו המוסדות החרדיים המרכזיים בעיר.
היה יושב ראש אגודת ישראל של בריטניה. לאחר פטירת אשתו נישא בשנית לבתו של רבי פנחס שלום מקוסון, אלמנת רבי אברהם אייכנשטיין מזידיטשוב שיקגו. נקבר בבית הקברות עדת ישראל שבאנפילד, לונדון.
בניו הם הרב חיים ממלא מקומו ברבנות, הרב אברהם, מנהל מוסדות יסודי התורה, הרב ישכר ראש הכולל "דבר אברהם", ורבי יצחק, האדמו"ר מבוקאווסק בני ברק.
חתניו הם רבי עזריאל זעליג וינברג מסלונים והרב יצחק ברגר מחסידות צאנז, דיין במנצ'סטר (היה חבר בית דין של לונדון).
מנחם אבירם

ביוגרפיה

אבירם נולד בראשון לציון, בן למשפחת אברמוביץ ממייסדי המושבה. למד בבית הספר העממי "חביב" ובגימנסיה הריאלית במושבה. בעל תואר ראשון בחוגים לכלכלה ולמדעי המדינה מהאוניברסיטה העברית בירושלים, בוגר בית הספר לפיקוד ומטה École d'état Maior בצרפת. בוגר קורס גבוה למנהלים A.M.P. באוניברסיטת הרווארד בארצות הברית.
נישא לנעימה לבית רוטנברג גלילי, ונולדו להם שלושה ילדים.

שירותו הצבאי

אבירם התנדב לארגון ההגנה בגיל 17. השתתף בקורס מפקדי מחלקות שנערך בכפר החורש ב-1945. שימש נוטר במשטרת היישובים העבריים. במלחמת השחרור שירת בגדוד 52 של חטיבת גבעתי, תחת פיקודו של יעקב פרי (פרולוב). במהלך המלחמה קודם לתפקיד מפקד פלוגה ולחם בקרבות גוש עציון, חוליקאת, בית גוברין, עיבדיס ולטרון. לאחר המלחמה המשיך את שירותו בצה"ל, עבר קורס מג"דים ונתמנה למפקד גדוד 13 (גדעון) בחטיבת גולני. בתקופת פעולות התגמול שירת כראש ענף מבצעים במטכ"ל.
בשנת 1956 נשלח לקורס פיקוד ומטה בפריז והוחזר ארצה לקראת מבצע קדש, בו שימש קצין-תיאום עם הצנחנים. כעבור שבוע חזר לפריז, כדי לסיים את הקורס, ובשנת 1957 נתמנה למפקדה השני של חטיבת הצנחנים הסדירה, במקומו של אריאל שרון. כאשר סמג"ד בחטיבה, אריק רגב, הועמד למשפט צבאי, העיד אבירם עדות שקר להגנתו, ובעקבות זאת הודח מתפקידו על ידי הרמטכ"ל, חיים לסקוב, אך הוחזר לתפקידו על ידי ראש הממשלה ושר הביטחון, דוד בן-גוריון. לאחר שנתיים כמח"ט הצנחנים הועלה לדרגת אלוף-משנה.
בשנת 1960 סיים את תפקידו בצנחנים, עבר הסבה לשריון ונתמנה לסגן מפקד גייסות השריון. במלחמת ששת-הימים פיקד על חטיבה 60, חטיבה משוריינת באוגדת הפלדה בפיקוד ישראל טל ולאחריה נתמנה למפקד המכללה הבין-זרועית לפיקוד ולמטה של צה"ל.
בשנים 1969–1972 שירת כמפקד רצועת עזה וצפון סיני.
השתחרר מצה"ל בדרגת תת-אלוף.

לאחר שחרורו מצה"ל

לאחר שיחרורו מצה"ל, מונה בשירות מילואים, לסגן-מפקד עוצבת געש, אוגדת שריון בפיקוד הצפון. במלחמת יום הכיפורים הופקד על גיוס כוחות המילואים של האוגדה, בפיקודו של רפאל איתן. לאחר המלחמה מונה למפקד אוגדה 49.
ב-1972 מונה למנהל בקבוצת כור תעשיות, ובמסגרת זו הפך בשנת 1974 למנכ"ל נשר מפעלי מלט ישראליים למשך 11 שנים. לאחר מכן כיהן במשך 7 שנים כיו"ר מועצת המנהלים של נשר. במסגרת תפקידו, פעל לפיתוח המפעלים ובין היתר היה מיוזמי הקמת הקו היבש במפעל ברמלה, אשר הגדיל בצורה משמעותית  את יכולות הייצור של החברה. בשנים 2003 –2006 חזר לכהן כיו"ר המנהלים של נשר.
מן עסק רבות בהתנדבות לגופים רבים בהם חבר ועדת הביקורת של קופת חולים כללית, תיאטרון הקאמרי, תיאטרון גשר, האופרה הישראלית והאגודה לזכויות החולה.
נפטר ב-2015, נטמן בבית העלמין גני אסתר בראשון לציון.
תחבורה בת קיימא

תחבורה בת קיימא היא תפיסה הנוגעת לתכנון תשתיות התעבורה באזורים מיושבים לפיה יש להעדיף תחבורה ציבורית ותחבורה לא ממונעת על פני שימוש בכלי רכב פרטיים. 
הגישה מתבססת על ההנחה כי נסיעה במכונית פרטית גורמת לנזק סביבתי גדול יחסית למספר האנשים הנוסעים בה, לעומת נזקיה של תחבורה ציבורית, וכן על ההנחה כי שטחי השירות והתשתית הנדרשים לבסס מערך תחבורה של רכב פרטי ממצה עצמו תוך תקופה קצרה, אינו פרקטי לאורך זמן, ואף עלול לפגוע ביעילותם של אמצעי התחבורה האחרים.

אמצעי תחבורה בני קיימא

תחבורה בת קיימא מתאפיינת בשימוש באמצעי תחבורה בני קיימא. אלו אמצעים שעל פי התאוריה של התחבורה בת הקיימא, יציבים ושמישים ואינם גורמים למפגעים סביבתיים, ולבזבוז משאבים.

כבישי אופניים

בשנים האחרונות הולך ותופס תאוצה הרעיון להקים מערכת תחבורה בר-קיימא שתכלול מערכת אוטוסטרדות של שבילי אופניים שהיא תכלול גשרים ומחלפים במקביל אל מערכת התחבורה הרגילה.
בשנת 2018 הודיעה ממשלת נורווגיה כי תקים לראשונה בעולם מערכת של שבילי אופניים עצמאית שכזו.
בשנת 2019 הודיעה ממשלת סין על הקמת שביל אופניים שמתוכנן להיות כביש מהיר עבור רוכבי אופניים שתאסר עליו כניסת הולכי רגל.

שינוי המרחב העירוני הקיים

על מנת להתאים מרחב עירוני קיים לתחבורה בת קיימא, יש להבטיח זמינות של אמצעי תחבורה בני קיימא בכל המרחב המתוכנן. לשם כך ניתן להשתמש בתנאי התעבורה הקיימים. לדוגמה, מדרכות ומעברי חצייה, הם הנתיבים המקובלים לתנועת הולכי רגל וממילא קיימים ברוב הערים.

במידה ותשתית לתחבורה בת קיימא, אינה קיימת במרחב העירוני, ניתן, על פי התאוריה להקים תשתית כזו גם על חשבון תשתית קיימת שאינה בת קיימא, כלומר תשתית המיועדת לתעבורת כלי רכב פרטיים.

תכנון חדש של המרחב העירוני

אם מתכננים אזור עירוני על פי כללי התחבורה בת הקיימא, יש להקפיד על הקצאת שטחים לתחבורה ציבורית מכל הסוגים, כלומר, אוטובוסים, רכבות ורכבות תחתיות. את מרכזי המסחר והתעסוקה יש לתכנן בצמוד לתחנות תחבורה ציבורית. כמו כן, יש לוודא קיומן של דרכים לאופניים ולהולכי רגל.

ריכוז האוכלוסייה

חלק מהתומכים בתאוריה של התחבורה בת הקיימא, תומכים גם בריכוזי אוכלוסין צפופים ובקיומן של ערים גדולות ובניה רוויה למגורים כיוון שבתנאים כאלו תחבורה ציבורית כדאית כלכלית, ותחבורה לא ממונעת כמו רכיבה על אופניים יכולה להיות אפקטיבית. אזור בעל אוכלוסייה דלילה ובניה פרטית נמוכה ומרווחת, הופך את התחבורה הציבורית ללא כלכלית ולכן קיומו נוגד את התאוריה של התחבורה בת הקיימא.

מלחמה בתאונות הדרכים

כיוון שהאידיאולגיה של תחבורה בת קיימא מתנגדת לשימוש נרחב ברכב פרטי, אלו התומכים באידיאולגיה זו, שמים את הדגש על מודעות לתאונות דרכים ברכב פרטי, על מנת להחדיר לתודעת הציבור את הסכנות הכרוכות בשימוש ברכב מסוג זה.
אלפא בזאב

מאפיינים

α בזאב הוא ענק כחול עם סיווג ספקטרלי B1.5 III שנמצא במרחק של כ-465 שנות אור ממערכת השמש. מסתו גדולה ומוערכת בלמעלה מ-10 מסות שמש, רדיוסו כ-11 רדיוסי שמש והוא מאיר בעוצמה של פי 2,000 מעוצמת ההארה של השמש באור נראה, אך טמפרטורת פניו הגבוהה, כ-23,000 קלווין, גורמת לכך שכמעט כל קרינתו היא בתחום העל-סגול, כך שעוצמת הארתו הכוללת היא פי 25,000 מעוצמת ההארה של השמש. בדומה לענקים כחולים אחרים, בהירותו של α בזאב משתנה מעט ונעה בין דרגות בהירות 2.29 ו-2.34 במחזוריות של 6 שעות, 14 דקות ו-11 שניות, כלומר כ-3.85 מחזורים ביממה. עקב כך הוא מסווג כמשתנה β בקפאוס.
במרחק זוויתי של כ-25 שניות קשת מ-α בזאב נמצא כוכב נוסף עם בהירות מדרגה 14 המסומן כ-CD-46 9501B. אם השניים קשורים זה לזה ונמצאים באותו המרחק ולא רק במקרה על אותו קו הראייה, אז המרחק ביניהם הוא כ-4,300 יחידות אסטרונומיות והמסה של בן הזוג היא כ-0.8 מסות שמש.
אלונה אפשטיין

אלונה אפשטיין (ילידת 1975) היא מלחינה ישראלית.

קורות חייה

נולדה ב-1975 בבאקו, אזרבייג'ן, ועלתה לישראל בשנת 1990. למדה קומפוזיציה באקדמיה על שם רובין אצל לאון שידלובסקי וראובן סרוסי. אפשטיין זכתה במספר מלגות, בהן של קרן התרבות אמריקה ישראל, וולפסון ובוכמן.
בין עבודותיה ניתן לכלול שתי אופרות לילדים, יצירות לפסנתר, יצירות ווקאליות, קאמריות, תזמורתיות ומוזיקה לתיאטרון ולסרטים.
המוזיקה שלה מבוצעת במגוון מקומות בישראל ומחוצה לה - ב"תחרויות האביב" בתל אביב (2005), בפסטיבל “Young Euro Classics” בברלין (2006), בפסטיבל כפר בלום למוזיקה קאמרית (2010), פסטיבל ACL בטאיפיי (2011) ופסטיבל Contemporary Music Days בנירנברג (2013).
יצירותיה הופיעו גם כן בסדרות קונצרטים בבואנוס איירס ובניו יורק. שתיים מיצירותיה התזמורתיות: "שערים" (2006) ו-"מלאכי סתיו" (2010) זיכו אותה בפרס אקו"ם (2010) ובפרס ראש הממשלה לקומפוזיטורים (2013).
בנוסף להלחנה, חוקרת אפשטיין את האינטרטקסטואליות במוזיקת האוונגרד בישראל. ב-2013 הוציאה מאמר בנושא המוזיקה של לאון שידלובסקי במגזין "פעימות: כתב עת למוזיקה ותרבות". אפשטיין גם מלמדת את מקצועות המוזיקה לסוגיהם.
בשנים 2010–2015 כיהנה כיושבת ראש פורום המלחינות והמבצעות בישראל.